Die Goeie Tyding | Amptelike blad van die Afrikaanse Baptistekerke
'n Mens kan deur net te kyk na watter woorde in 'n boek herhaal word, vasstel waaroor die boek handel – sonder om die titel te sien. As jy byvoorbeeld in elke vierde sin die woord 'krieket', of 'Rolls Royce' sien, weet jy dat dit die outeur se punt is.
Ons vind dit ook in die Bybel.
In Openbaring 4-5 verskyn die woord 'troon' 15 keer. Johannes wys op hierdie wyse dat die plae wat volg, onder God se beheer is. God sit op die troon. Hý – nie die duiwel nie – beheer die geskiedenis.
Dit is dus veilig om te sê dat Sý hand ook agter die Koronavirus is. Kyk na 2Samuel 24 (vgl. 1Kron. 21) in hierdie verband.
Na 2004 se tsunami in Thailand het iemand vir my gesê dat dit Godslasterlik is om te sê dat Gód die tsunami gestuur het. Die vraag aan hom was: Nou wie hét dit dan gestuur? Was dit die duiwel? Miskien. Hy het immers Job se kinders en slawe doodgemaak en pynlike swere oor hom gebring. Maar wie se hand was agter alles? God s'n (Job 1:21-22, 2:10, 42:11). Sonder Sy ewige raadsplan kon Satan nie 'n vinger verroer nie. Net so het die duiwel mense aangehits om Jesus te kruisig. Maar dit was weereens binne God se ewige raadsplan.
Alhoewel die Jode en die Romeine vir hulle eie sonde verantwoordelik was, het God bepaal dat Jesus gekruisig sou word (Hand. 2:23, 4:27-28).
Wie se hand is agter die Koronavirus? God s'n, of die duiwel s'n? Beide.
1Samuel 24:1 sê dat Gód vir Dawid aangehits het om die volk te tel, maar 1Kronieke 21:1 sê dit was die duiwel. Volgens 1Samuel 5 het God die Filistyne siek gemaak, maar in Lukas 13:11, 16 het die duiwel 'n sekere vrou siek gemaak.
Beteken dit dan dat God en die duiwel kop in een mus is? Nee.
God bepaal alles wat gebeur (Ps. 139:16, Ef. 1:11), maar Hy is nie verantwoordelik vir Satan, demone, of mense se sonde nie. God doen wat goed is, terwyl die duiwel, demone en mense kwade bedoelings het (Gen. 50:20, Jes. 10:5-7). God is dus die primêre oorsaak is, terwyl Satan, demone en mense die sekondêre oorsaak is – hulle kan immers niks doen wat God nie toelaat nie. God se planne is volmaak, terwyl Satan, demone en mense se sonde alles besoedel.
Ons sal nooit heeltemal verstaan hoe God se soewereine raadsplan en die mens se verantwoordelikheid saamwerk nie. Ons moet dit egter aanvaar, want dit is wat die Bybel leer. Al verstaan ons nie alles nie, moet ons ons aan God se soewereine wil onderwerp.
Hudson Taylor het 'n traktaatjie geskryf met die titel: Refuse To Look At Second Causes. Sy punt was om te sê dat hy nie oor sy beproewings sal kla nie. Hy het hom voorgeneem om eerder te sien dat sy Vader goed bedoel daarmee (Rom. 8:28). Daarom sou hy dit geduldig uit die Vader se hand ontvang.
Ons moet soos hy wees.
Die leerstelling van God se soewereiniteit is veronderstel om ons te help wanneer ons siek is, of deur ander beproewings gaan: God het hierdie dinge tot jou beswil beskik. Dit help om te weet: God, en nie die duiwel nie, is in beheer.
In 2Samuel 24 (v.1) sien ons dat God weer kwaad was vir Israel. Al sê die teks nie vir ons waarom nie, hoef God nie aan ons te verduidelik nie. Hy het eenvoudig vir Dawid gesê om die volk te tel (v.1).
Dit was nie verkeerd om die volk te tel nie (Num. 1:1-2, 26:1-2). Satan het Dawid egter versoek om nie in die Here te roem nie, maar om trots te wees op die oorwinnings wat hy behaal het en op sy sterk weermag (v.2, 1Kron. 21:1, 18:6, 12, Ps. 20:8, 44:7, Spr. 14:28, 30:29, 31, Jer. 17:5). Dit mag ook wees dat Dawid nagelaat het om die sensusbelasting op te neem soos Eksodus 30:11-16 voorskryf.
Dawid het sy susterskind Joab—die bevelvoerder van sy weermag—aangesê om die volk te tel van Dan in die noorde tot by Berseba in die suide (v.2, 20:23, 1Kron. 2:13-16). Hy moes dus deur die land trek om die volk te tel.
Joab wou dit nie doen nie, want hy kon sien dat Dawid hoogmoedig is. Hy het geweet dat die Here die volk sou straf (v.3, 1Kron. 21:3). Dawid se woord het egter meer gesag gedra as Joab en die bevelvoerders s'n (v.4). Hulle het dus nie 'n ander keuse gehad as om die volk tel nie (v.4).
Hulle het oos van Jerusalem by Aroër oorkant die Dooie See begin en by Berseba in die suide geeïndig.
Joab het nie die stam van Benjamin (of selfs die stam van Levi) getel nie. Hy het Dawid se hoogmoed verafsku, maar God het ook reeds begin om die volk te straf, sodat hy die sensus moes stop (1Kron. 21:6-7, 27:24).
Is die mens se hoogmoed nie ook maar die rede vir die Koronavirus nie? Ons roem in ons eie vermoëns (soos die mense wat die toring van Babel gebou het). Ons klop onsself op die skouer oor ons tegnologie, wetenskap, kennis, prestasies, status, rykdom, ensovoorts.
Die wêreld dink daar is niks wat hulle kan onderkry nie; nie eens die Here nie!
En dan bring God die wêreld tot stilstand met iets wat onsigbaar is vir die oog. Hy maai mense by die duisende af. Hý laat die wêreld se ekonomie in duie stort. Hý wys vir die mens dat alles tot niks kom nie. Die wêreld, sy afgode, sy voorvaderaanbidding, sy bygelowigheid, sy teologie van voorspoed en rykdom, sy gejaag na geld en plesier, sy 'vryheid', sy onafhanklikheid, sy kundigheid en sy roem; alles kom tot niks.
Waar is die mens se roem nou? Mense sê: 'Moenie outyds wees nie; ons het verder as die Bybel ontwikkel. Gód het nie die wêreld geskep nie. Dit was die Big Bang. Dít wat ons op die aarde sien, is die produk van evolusie!'
Laat evolusie en toeval ons dan nou teen die Koronavirus help!
Die wêreld sê: 'Ons is vry. Ons staan nie onder Gód se orde van manlikheid en vroulikheid nie. Elkeen kan die geslag kies wat hy, sy, dit, 'ze', of 'za' wil wees! Love is love; ek kan slaap by wie ek wil.
Die wêreld sê: 'Die huwelik tussen 'n man en 'n vrou is nie nodig nie. 'n Mens hoef glad nie te trou nie. Om siektes soos VIGS te voorkom, kan 'n mens eenvoudig voorbehoedmiddels gebruik. En sóú jy swanger raak, moet jy die volgende onthou: "Mý liggaam, mý keuse." Jy kan die baba doodmaak as jy wil.'
Die wêreld vermoor meer babas as wat daar mense dood is deur die twee Wêreldoorloë en die Koronavirus saam!
Die wêreld roem en sê: 'Ons mag nie vir kinders sê wat hulle moet doen nie. Ons mag hulle nie pak gee nie. Húlle regte kom eerste.' En dan brand die kinders skole af en sê vir die Verenigde Nasies wat om te doen (soos Gretha Thunberg onlangs gedoen het).
Mense sê: 'Ons hoef nie wet en orde te hê nie. Ons kan dagga rook, mense se plase vat, meer as een vrou hê, busse en stadsale afbrand, oor verkeersligte ry, en korrupsie pleeg. Ons hoef nie rekenskap te gee van die R55 miljoen wat weg is nie.'
Mense sê: As jy 'n Bybelvers aanhaal wat sê dat homoseksualiteit sonde is, kla ons jou aan van haatspraak en skors ons jou uit die Australiese Rugby Unie.' Of: 'Ons sal jou restaurant toemaak as jy Bybelverse op die skerm teen die muur vertoon.'
Almal van ons dink te veel van onsself. Ons soek mense se applous, wil hê dat hulle ons op Facebook moet like. Ons wil hê hulle moet ons WhatsApp status sien, en ons wil die middelpunt van die aandag wees. Ons wil dinge op ons eie manier doen.
Bekeer jou en buig die knie voor die Drie-Enige God van die Bybel. Indien jy dit nie doen nie maar aanhou om jouself te verhef, sal die Here jou tot in die stof verneder.
Eintlik is die Koronavirus 'n grap in vergelyking met God se ewige oordeel in die hel.
Ek wens dit niemand dit toe nie. Die oordeelsdag is 'n dag van duisternis en verskrikking (Spr. 17:5, Jes. 21:4, Amos 5:18-20). Moenie die Here toets, Hom tart, of Hom uitdaag nie. "Vreeslik is dit om te val in die hande van die lewende God… Want onse God is 'n verterende vuur." (Heb. 10:31, 12:29).
Met die Koronavirus wat omgaan, stuur baie Christene Eksodus 12 en Psalm 91 aan hulle kennisse. Die mense wat dit aanstuur, impliseer dat Christene die virus nie kan kry nie. Moet ons dan sê dat almal wat die Koronavirus kry, nié Christene is nie, of dat dié wat gesond is, noodwendig gered is? Wat van Job se siekte in Job 2? En wat van Psalm 73 waar die goddelose voorspoedig is?
God se Woord, nie die Koronavirus nie, sal bepaal of jy verkeerd doen, of nie. Jou gewete sal ook vir jou sê as jy op die verkeerde pad is. Dit is hoe dit met Dawid gebeur het: sy gewete (v.10) en God se Woord (v.11-13) het gesê dat hy sonde gedoen het. Hy het sy sonde bely (v.10). Die Here het hom egter gestraf, sodat hy en die volk nie weer sou sondig nie. God het sy profeet gestuur om vir Dawid drie opsies te gee: hongersnood vir drie jaar (1Kron. 21:12, LXX), vir sy vyande vlug vir drie maande, of pes in die land vir drie dae (v.12-13).
Dawid het geweet hoe dit voel om vir drie jaar hongersnood te ly (2Sam. 21:1). Hy het ook geweet hoe dit voel om vir sy vyande te vlug (1Sam. 18-27, 2Sam. 15-18). Hy was benoud en het gevra om in die Here se hande te val, omdat Hý barmhartig is (v.14, kontra Spr. 21:10).
God het 'n pessiekte gestuur van die oggend af tot op die bepaalde tyd drie dae later (v.15). Die feit dat v.15 van die bepaalde tyd praat, dui aan dat God in beheer was van die pessiekte. Hy is ook in beheer van die Koronavirus.
God het bepaal hoeveel mense daardeur sal sterf, asook wanneer dit sal ophou (Job 23:14, 42:2, Jer. 30:24). Dit is wat Hy in 2Samuel 24 gedoen het. Van Dan tot Berseba het die Here 70 000 mense laat sterf (v.15). Van die weermag in wie Dawid geroem het, het die Here duisende laat sterf. Die straf het by die oortreding gepas.
Dalk klink dit vir jou te wreed en verkies jy die Jesus van die Nuwe Testament. Dit laat my dink aan 'n professor wat in my teenwoordigheid gesê het: 'Dit is onmoontlik dat Engel van die Here wat 70 000 mense doodgemaak het, 'n verwysing na Jesus is.' Maar wie is 1Kronieke 21:12 se Engel van die Here dan? Volgens Eksodus 3 is die Engel van die Here 'EK IS wat Ek IS' en in Johannes 8:58 noem Jesus Homself 'EK IS'. Jesus is dus die Engel van die Here.
Moet my nie misverstaan nie. Christene glo, anders as die Jehova's Getuies, nie dat Jesus maar net 'n engel is nie. Onthou eerder dat die woord 'engel' boodskapper beteken. Jesus is die Woord, Boodskapper, of openbaring van God (Joh. 1:18).
God het die Engel reeds Jerusalem toe gestuur om dit te verwoes (v.16, 1Kron. 21:15), maar Hy het Hom oor die stad ontferm en vir die Engel gesê om sy hand terug te trek (v.16). Die Engel het by die dorsvloer van Arauna (of Ornan, vgl. 1Kron. 21:15) die Jebusiet gaan staan (Jebus is die ou naam vir Jerusalem, vgl. Rigt. 19:10). Dawid het die Engel met sy swaard gesien en gebid (v.17, 1Kron. 21:16). Met rouklere aan het hy en die ouderlinge voor die Engel gebuig (1Kron. 21:16). Hy het gesê: 'Ék het beveel dat die volk getel moet word. Ék het gesondig en nie die volk nie. Laat U hand daarom teen my en my familie wees en nie teen die volk nie.' (v.17, 1Kron. 21:17).
Dawid was egter verkeerd om te dink dat die volk nie gesondig het nie (v.1). Maar al was hy verkeerd hierin, is die punt dat hy bereid was om die gevolge vir sy sonde te dra. Hy het ware berou gehad (vgl. 2Kor. 7:11). Ons moet ook ware berou hê. Moenie net die gevolge probeer vryspring nie (Eks. 9:27-28, 34-35, 10:16-17, 20, Ps. 78:34-37, 2Kor. 7:10).
Moenie die Here nét wil dien, omdat Covid-19 die rondte doen nie. Dien Hom nou en vir altyd, selfs as die Koronavirus verby is!
'n Gewone storie begin rustig, bou op tot by die hoogtepunt, en plat dan af met 'n gelukkige einde. In 1Samuel 24 werk dinge nie so nie. Daar is reeds aan die begin spanning wat opbou en dan baie erg word. Die hoogtepunt kom eers aan die einde: die Engel van die Here het Gad na Dawid toe gestuur. 'Bou vir die Here 'n altaar op Arauna se dorsvloer,' het hy gesê (v.18, 1Kron. 21:18). Arauna se dorsvloer was op die berg Moria waar Abraham vir Isak moes offer en waar Salomo op Dawid se bevel die tempel gebou het (Gen. 22:2, 1Kron. 22:1, 2Kron. 3:1).
Dawid het God se opdrag deur die profeet gehoorsaam (v.19). Arauna was besig om met sy osse koring te dors (1Kron. 21:20). Arauna het die Engel van die Here gesien nog voor hy vir Dawid gesien het. Hy het geskrik en saam met sy vier seuns weggekruip (1Kron. 21:20). Toe hy vir Dawid met sy knegte sien aankom, het hy voor hom gebuig en gevra wat aangaan (v.20-21). Dawid het gesê: 'Ek wil jou dorsvloer vir die volle prys koop om 'n altaar vir die Here te bou, sodat Hy die plaag kan afwend.' (v.21, 1Kron. 21:22, vgl. Num. 16:48, 50).
Alhoewel Arauna vir Dawid alles verniet wou gee, wou Dawid dit nie aanvaar nie. Hy het vir hom gesê: "Nee, ek koop dit beslis van jou teen die volle prys. Ek bring nie aan die Here my God offerandes wat my niks kos nie." (2Sam.24:24).
Dawid het 'n altaar vir die Here gebou, gebid, en brandoffers en dankoffers vir die Here geoffer (v.25, 1Kron. 21:26). God het hom met vuur uit die hemel geantwoord en vir die Engel gesê om sy swaard te bêre (1Kron. 21:26-27). God het Hom oor die land ontferm en die plaag afgewend (v.25, vgl. 21:14).
God sê nie dat ons godsdienstig moet raak, sodat Hy die Koronavirus sal afwend nie.
Nee! Jesus het reeds 'n offer gebring wat Hom alles gekos het, sodat die Vader die plaag van die hel sou afwend (v.24-25, Rom. 3:25, 2Kor. 5:21, Gal. 3:13, 1Pet. 1:18-19). Jou eerste wens moet dus nie hoofsaaklik wees om die Koronavirus vry te spring nie. Pleit eerder om vergewe te word en die ewige lewe te verkry. Wat help dit dat jy die Koronavirus vryspring as jy sonder Jesus sterf en hel toe gaan?
Glo in God. Vertrou op Hom. Bekeer jou van jou sonde. Volg Hom. Vra dat Hy jou van die hel sal verlos. Bid dat Hy jou sonde sal vergewe. As jy hierdie dinge doen, sal die Vader jou onskuldig en regverdig verklaar. Hy sal jou gewete skoonwas. Hy sal jou aanneem om sy kind te wees. Hy sal jou stelselmatig soos Jesus maak. Hy sal jou die wige lewe gee.
Soek Hom dan met jou hele hart. Soek Hom meer as wat die Wêreld Gesondheid Organisasie na 'n oplossing vir die Koronavirus soek…
Ds. Ivor Jefferies
Baie predikante en ander mense sê dat dit nie God is wat die Corona-virus gestuur het nie. "God het dit toegelaat, maar Hy is hééltemal te liefdevol om so iets te doen!" sê hulle. Ander Christene sê dat daar mense is wat sê: as 'n mens Psalm 91 elke dag (om 12h00) bid, sal die virus nie naby jou kom nie.
Die vraag wat ons moet vra, is: Verhoed die liefde van God Hom om virusse en plae na die wêreld te stuur? Beteken dit dat die bid van Psalm 91 sal toesien dat geen plaag die kinders van God sal tref nie? Die Bybelse antwoord is 'n besliste Nee!
Die God van liefde, Vader, Seun en Heilige Gees, die God van die Bybel, is ook Regter oor die wêreld (Gen 18:25; Ps. 94:2). Ons sien hoe God as die Regter van die aarde in beide die Ou- en die Nuwe Testament plae stuur. Hy laat dit nie net toe nie, Hy stuur Self plae op die aarde om Sy doel te bereik.
Dit is baie belangrik om daarop te let dat God nie net plae toelaat omdat die duiwel dit wil doen nie. Nee, nee! Dit is God wat besluit en dit is Hy wat aktief plae stuur om Sy doel te bereik.
Daar is baie Skrifgedeeltes wat dit bewys. In Genesis 12:17 het God Self die Farao en sy huis getref met groot plae, omdat hy Abram se vrou, Saraï, vir hom tot vrou geneem het. In Eksodus 7 – 12 was dit God wat die tien plae, insluitend insekte en swere, oor Egipte gestuur het (Ex.9:8-12). Dit was nie die duiwel nie. Gód het hierdie swere gestuur!
Nou sê jy dalk: maar die Egiptenaars is heidene; ongelowiges.
In Levítikus 26:25 het God vir Israel, Sy uitverkore volk, gesê dat Hy, as hulle, sy uitverkorenes, volhard in ongehoorsaamheid en rebellie, pes onder hulle sal loslaat. Hy herhaal dit in Deuteronómium 28:21: "Die HERE sal maak dat die pes jou aankleef totdat Hy jou vernietig uit die land waarheen jy gaan om dit in besit te neem." Dit sal aan hulle kleef, en hulle sal dit nie kan afskud nie!
In Númeri 16:41-50 het God 'n plaag onder Israel gestuur. Dit het 14,700 van Sy uitverkore volk doodgemaak. In Jeremia 14:11-12 sê God vir Jeremia om op te hou bid vir die sondige, onbekeerde Israel, want Hy gaan hulle tref met die swaard, hongersnood en pessiekte. God gaan 'n einde aan hulle maak deur 'n pessiekte!
In 2Samuel 24 stuur God 'n pessiekte oor Israel. Vers 15 sê vir ons dat 70,000 man gesterf het – en dit is sonder om die vrouens en kinders by te reken! In 1Samuel 5 sien ons hoe God plae gestuur het oor die Filistyne wat die Ark weggeneem het.
En dít is net die Ou Testament!
In die Nuwe Testament maak God dit baie duidelik. Lees Openbaring 6. Dit is Jesus wat Self die boek van die Vader ontvang en dit oopmaak. Hierdie boek openbaar God se plan vir die wêreld. Aan die een kant is dit 'n titel akte wat Jesus weer terugneem. Dit maak egter ook die boodskap bekend wat God vir die wêreld het: redding vir Sy volk, maar verdoemenis vir die verlorenes.
Toe die Lam die vierde seël van die boek oopmaak, het Johannes 'n vaal perd gesien en op die perd het die dood gesit. Aan hulle is die mag gegee om 'n kwart van die wêreld dood te maak deur die swaard, hongersnood, pessiekte en wilde diere. Dit is Jesus Self wat dit ontketen.
Jesus staan nie net passief terug om dit toe te laat nie. Hy bring Self – aktief – pessiekte wat in hierdie geval saam met al die ander dinge 'n kwart van die bewoners van die aarde doodmaak. Later is daar die bakke van God se wraak/oordeel waarvan ons glo dat die Christene gespaar sal word. Ons sien ook baie pessiektes daar. Ingeval jy dink dat die pessiektes slegs ongelowiges sal doodmaak in die laaste dae (dat hulle onaangeraak sal wees deur wat God oor die wêreld bring) en dat gelowiges onaangeraak sal wees, is daar die vyfde seël.
Die vyfde seël (Open. 6:9-11) praat van die martelare onder die altaar wat doodgemaak is vir hulle geloof. Een van die wonderlikste maniere waarop jy God kan verheerlik, is deur getrou te wees aan Hom; deur groter liefde vir Jesus as vir jouself te bely. Daar sal baie sulke dinge gebeur.
Daar is 'n tussenpose tussen die sesde en die sewende seël (Open.7:9-17) waar 'n ontelbare aantal mense en heiliges in die hemel is. Hulle het uit die groot onderdrukking gekom en is dood as gevolg van die pessiektes en alles wat gebeur het. Maar in die hemel ly hulle nie meer nie (v.16,17).
Wat wil ek hiermee sê?
Eerstens: God het pessiektes oor ongelowiges en gelowiges gestuur. Jy moet dit glo, want dit is wat die Bybel sê.
Tweedens: God laat nie net pessiektes toe nie. As Regter oor die wêreld stuur Hy dit self na die wêreld om Sy doel te bereik.
Derdens: As jy 'n gelowige is wat ly as gevolg van Covid-19, 1Petrus 4v.19 sê: "So laat dan ook die wat volgens die wil van God ly, hulle siele aan Hom as die getroue Skepper toevertrou met goeie dade." Doen wat reg is. Liewe gelowige, ongeag wat met jou gebeur, vertrou jouself toe aan die Here. Dien Hom getrou en vertrou Hom soos die heiliges wat onder Nero gely het. Doen wat reg is voor die Here.
Laastens, as jy 'n ongelowige is: vrees God wat nie net jou liggaam kan verwoes nie, maar wat jou liggaam en jou siel in die hel kan werp (Matt.10:28). As jy Christus nie dien nie, kom na Hom toe. Jy moet weet dat hierdie God wat die Corona-virus kan stuur, jou reguit hel toe kan stuur. Slegs die bloed van Jesus Christus kan jou reinig van jou sonde. Slegs Christus kan vir jou 'n nuwe hart gee en jou reg maak voor God.
Ds. Wynand Fourie
Logos Gemeenskapskerk is op 4 Maart 2012 gestig in Polokwane (die ou Pietersburg), hoofstad van die Limpopo Provinsie. Die eerste byeenkoms is gehou in 'n klein saaltjie van Ons Tuiste Ouetehuis. Hierdie saaltjie was vir 4 jaar hulle plek van aanbidding.
Die Griekse woord 'Logos' in Johannes 1:1 dra die betekenis van denke, rede en uitdrukking. Ons gebruik woorde om dit wat in ons gedagtes is, uit te druk. Johannes sien Christus as God se Woord aan die ganse wêreld. Christus, die God-mens, het na die Wêreld gekom om God te verkondig op 'n wyse wat niks en niemand anders kon doen nie. Die hemele verkondig die glorie van God, maar toe Christus kom, het Hy die voortdurende uitbeelding van God almagtig geword deur dit wat Hy gesê en gedoen het.
Ons gemeente staan onder leiding van Ds. Nicki Coertze en 4 ouderlinge. Hulle soek die aangesig van die Here sodat die gemeente kan wees wat Christus bedoel het 'n gemeente moet wees.
Nadat ons vir 4 jaar in die ouetehuis dienste gehou het, het die Houtkruis Gemeente in Polokwane ons genooi om met hulle saam te smelt. Op die 31ste Julie 2016 het die twee gemeentes een geword onder die naam Logos. Houtkruis was eers bekend as Pietersburg Afrikaanse Baptistekerk en was sedert die laat tagtiger jare onder die leiding van Dr. Gielie Joubert.
Logos was aanvanklik 'n Engelse gemeente. Die grootste gros van ons lidmate is egter Afrikaanssprekend. Die gemeente het 'n gesegde: "Ons preek in Engels en drink tee in Afrikaans." Die feit dat ons in Engels bedien bied vir ons die geleentheid om via ons webwerf – www.logoscc.co.za – baie weier te bedien as net in Polokwane. Die webwerf het in 2012 begin met ongeveer 100 'Article hits' per maand. Dit het gegroei tot 'n gemiddeld van 12,000 per week. Tot op datum is daar 1 430 129 keer artikels op ons blad oopgemaak en hopelik gelees. Ons ontvang getuienisse van mense dwarsoor die wêreld wat deur ons webwerf bedien word. In Pakistan is daar ook 'n gemeente met die naam Logos wat ons boodskappe vertaal en aan hulle mense bring. Die hoofdoel van ons webwerf is egter om ons eie lidmate te bedien en vir hulle 'n bron van inligting daar te stel.
Logos Gemeenskapskerk voer ook maar die stryd van baie ander gemeentes. Om die families met kinders te bereik, bly 'n uitdaging. Baie besoekers soek 'n gemeente waar Jeug- en Kinderbedienings in plek is, en waar dit suksesvol is. Ander wil graag vermaak word. Daar is maar min mense in Polokwane vir wie God se Woord hulle erns is.
Die gemeente bied tydens die eredienste ook kinderkerk aan. Daar is 'n bediening vir jong volwassenes, maar daar is tans geen bediening onder die tieners nie. Ons vertrou dat die Here ons in al hierdie fasette sal lei. Die omgewing waarin ons bedien, het radikaal verander. Daar is meer ouer mense in ons omgewing. Dit maak sulke bedienings moeilik.
Die grootste deel van ons gemeente woon nie in die omgewing van ons kerkgebou nie. Een van ons getroue lidmate is vroeëre 'n Moslem meisie wat tot bekering gekom het. Wat haar bekering radikaal maak, is dat haar pa die plaaslike Imām (leier van die Moskee) is!
Ons is baie opgewonde oor die preekklasse wat elke Sondagmiddag gegee word. Daar is vier van ons jong manne wat dit bywoon. Een van hulle het onlangs sy eerste boodskap voor die gemeente gebring, en homself goed van sy taak gekwyt. Inhoudelik was sy boodskap op die standaard van vele voltydse predikante.
Een van die ligpunte in ons gemeente is ons Barmhartigheidsbediening. Twee vertrekke in ons kompleks word gewei aan die stoor van kos en klere. Ons bedien ook weekliks die Woord in 'n huis vir hawelose Afrikaanssprekende mense.
Daar heers 'n pragtige gees in ons gemeente. Dat ons waarlik 'n familie is, kan duidelik gesien word in ons kuiertyd na die diens. Van ons lidmate ry ver om by ons dienste te wees. Die verste is 104km een rigting.
Die gemeente se 'Visie' is om die werk van Christus voort te sit in die tyd waarin ons leef. Ons glo dat die Bybel relevant is vir elke geslag, en elke nasie. Ons wy onsself aan eksposerende prediking, omdat ons 'n passie het vir die Woord van God. Dit is ons begeerte om dit getrou te beoefen, en om ander ooreenkomstig te beïnvloed.
Verder wy ons ons daaraan om Christus se lering uit te leef in ons aanbidding, in die dissipelskap van gelowiges, in die omgee vir ander en in die verkondiging van die evangelie van Jesus Christus aan alle verlorenes. So wil ons elke persoon lei tot volwassenheid in Christus.
Ons oorkoepelende doelstelling is: Om God te ken en Hom bekend te maak. Dit is 'n voorreg om deel te wees van die ABK. Ons nooi u om, as u ooit 'n draai maak in Polokwane, vir ons te kom kuier.